|  |  |  |
| --- | --- | --- |
| БАТЛАВ. |  | БАТЛАВ. |
| МОНГОЛ УЛСЫН САЙД, ЗАСГИЙН ГАЗРЫН ХЭРЭГ ЭРХЛЭХ ГАЗРЫН ДАРГА .........................Ц.НЯМДОРЖ |  | ХУУЛЬ ЗҮЙ, ДОТООД ХЭРГИЙН САЙД ...................... Х.НЯМБААТАР |

ТӨРИЙН БОЛОН ОРОН НУТГИЙН ӨМЧИЙН ТУХАЙ ХУУЛИЙН ШИНЭЧИЛСЭН НАЙРУУЛГЫН ТӨСЛИЙН ҮЗЭЛ БАРИМТЛАЛ

Нэг.Төрийн болон орон нутгийн өмчийн тухай хуулийн шинэчилсэн найруулгын төсөл боловсруулах болсон үндэслэл, шаардлага

## 1.1.Хууль зүйн үндэслэл

2019 оны 11 дүгээр сарын 14-ний өдөр баталж, 2020 оны 5 дугаар сарын 25-ны өдрөөс хүчин төгөлдөр мөрдөгдөж байгаа Монгол Улсын Үндсэн хуульд оруулсан нэмэлт, өөрчлөлт нь Төрийн болон орон нутгийн өмчийн тухай хуулийг шинэчлэн батлах хууль зүйн үндэслэлийг бүрдүүлжээ.

Монгол Улсын Үндсэн хуулийн Зургадугаар зүйлийн 2-т “Монгол Улсын иргэдэд өмчлүүлснээс бусад газар, түүнчлэн газрын хэвлий, түүний баялаг, ой, усны нөөц, ан амьтан төрийн нийтийн өмч мөн. Байгалийн баялгийг ашиглах төрийн бодлого нь урт хугацааны хөгжлийн бодлогод тулгуурлаж, одоо ба ирээдүй үеийн иргэн бүрд эрүүл, аюулгүй орчинд амьдрах эрхийг нь баталгаажуулах, газрын хэвлийн баялгийн үр өгөөжийг Үндэсний баялгийн санд төвлөрүүлж тэгш, шударга хүртээхэд чиглэнэ. Иргэн эрүүл, аюулгүй орчинд амьдрах эрхийнхээ хүрээнд газрын хэвлийн баялгийг ашигласнаар байгаль орчинд үзүүлэх нөлөөллийн талаар мэдэх эрхтэй. Стратегийн ач холбогдол бүхий ашигт малтмалын ордыг ашиглахдаа байгалийн баялаг ард түмний мэдэлд байх зарчимд нийцүүлэн түүний үр өгөөжийн дийлэнх нь ард түмэнд ногдож байх эрх зүйн үндсийг хуулиар тогтооно.” гэж, Тавин есдүгээр зүйлийн 2-т “... “Аймаг, нийслэл, сум, дүүргийн иргэдийн Төлөөлөгчдийн Хурал хуулиар тогтоосон хязгаарын хүрээнд өмчийн удирдлагыг хэрэгжүүлэх...” гэж тус тус заасан.

Түүнчлэн Монгол Улсын Үндсэн хуулийн Тавдугаар зүйлийн 2-т “Төр нь нийтийн болон хувийн өмчийн аливаа хэлбэрийг хүлээн зөвшөөрч, өмчлөгчийн эрхийг хуулиар хамгаална” гэж заасан болно.

Монгол Улсын Үндсэн хуульд оруулсан нэмэлт, өөрчлөлтөд хууль тогтоомжийг нийцүүлэх, түүнтэй холбогдуулан авах арга хэмжээний тухай Монгол Улсын Их Хурлын 2020 оны 02 дугаар тогтоолын хавсралтаар баталсан Монгол Улсын Үндсэн хуульд оруулсан нэмэлт, өөрчлөлтөд хууль тогтоомжийг нийцүүлэх хуваарийн 1.1.1-д “... стратегийн ач холбогдол бүхий ашигт малтмалын орд ашигласны үр өгөөж /татвар, ашиг гэх мэт/-ийн дийлэнх нь буюу тавиас дээш хувь нь монголын ард түмэнд ногдох, шаардлагатай бол иргэдийн саналыг харгалзан Улсын Их Хурал хэлэлцэн шийдвэрлэх зарчмыг хуульчлах, 1.1.3-т “... олон нийтийн хяналтыг зохистой хэлбэрээр хэрэгжүүлэх ...”, 1.1.4-т “... газрын хэвлийн баялаг ашигласны улмаас хүрээлэн буй орчинд үзүүлэх нөлөөллийн талаар иргэний мэдэх эрхийг хангах...”, 1.2.6-д “төрийн нийтийн өмчийг зохистой ашиглах, зарцуулахад тавих хяналтыг боловсронгуй болгох” гэж тус тус заасныг баримталж Төрийн болон орон нутгийн өмчийн тухай хуулийн шинэчилсэн найруулгын төслийг боловсруулахаар байна.

Монгол Улсын Их Хурлын 2020 оны 8 дугаар сарын 28-ны өдрийн 24 дүгээр тогтоолоор батлагдсан “Монгол Улсын Засгийн газрын 2020-2024 оны үйл ажиллагааны хөтөлбөр”-ийн 4.4.10-т “Төрийн болон орон нутгийн өмчийн бүртгэл, ашиглалт, хамгаалалтыг сайжруулж, төрийн өмчит болон төрийн өмчийн оролцоотой хуулийн этгээдийн засаглалыг олон улсын жишигт нийцүүлэх, газрын хууль тогтоомжийг төрийн байгууламж нэгдмэл байх зарчим болон өмчийн эрх зүйд нийцүүлэн боловсронгуй болгоно.” гэж заасан.

Монгол Улсын Их Хурлын 2020 оны 5 дугаар сарын 13-ны өдрийн 52 дугаар тогтоолоор батлагдсан **“Алсын хараа-2050” Монгол Улсын урт хугацааны хөгжлийн бодлогын Зорилго 4-т “**Эдийн засгийн тогтвортой өсөлт иргэн бүрдээ хүрсэн, дундаж давхарга зонхилсон, ядуурал эрс буурсан, эдийн засгийн хөгжлийн бодлогын суурийг бүрдүүлж, дотоод хэрэгцээгээ өөрсдөө хангадаг, экспорт эрчимжсэн, хөрөнгө оруулалт, хуримтлалын чадавхаа бүрдүүлсэн, олон тулгуурт эдийн засагтай улс болно”, 5.2.6-д “Бие даан хөгжих боломжийг бүрдүүлсэн орон нутгийн өмч, татварын боловсронгуй тогтолцоо бүхий эдийн засаг, санхүүгийн эрх мэдлийг орон нутагт шилжүүлнэ.”, 5.2.19-т “Төрийн компанийн засаглалыг сайжруулж, үр ашгийг нэмэгдүүлэн, өмч хувьчлалыг үе шаттай, үр дүнтэй явуулна.” гэж тус тус тусгажээ. Төрийн өмчийн бодлогыг сайжруулах, төрийн өмчийн хөрөнгө, хуулийн этгээдийн удирдлагын эрх зүйн зохицуулалтыг боловсронгуй болгох нь энэхүү зорилтыг хангахад тодорхой хэмжээний үр дүн үзүүлнэ гэж тооцож байна.

Өмнө дурдсан хууль тогтоомжийн үндэслэл, шаардлагын дагуу Монгол Улсын Их Хурлын 2021 оны хаврын ээлжит чуулганаар хэлэлцэх асуудлын жагсаалтад Төрийн болон орон нутгийн өмчийн тухай хуулийн шинэчилсэн найруулгын төсөл, Төрийн өмчит болон төрийн өмчийн оролцоотой компанийн тухай хуулийн төсөл багтсан болно.

## 1.2.Практик шаардлага

Монгол Улсын Их Хурал 1996 онд Төрийн болон орон нутгийн өмчийн тухай хууль баталсан бөгөөд өнгөрсөн хугацаанд тус хуульд нийт 29 удаа нэмэлт, өөрчлөлт оруулсан байна. Энэ хууль нь тухайн цаг үеийн нийгмийн харилцааг зохицуулах үүргээ зохих хэмжээгээр гүйцэтгэсэн боловч нийгэм, эдийн засгийн хурдацтай хөгжил, Монгол Улсын Үндсэн хууль, Иргэний хууль, Компанийн тухай хуулийн түвшинд хийгдсэн өмчийн эрх зүйн шинэтгэлээс хоцорч, төрийн ба орон нутгийн өмчийн эрх зүйн зохицуулалтын үндсэн чиг үүргээ хангалттай биелүүлж чадахгүй байна.

Төрийн нийтийн өмч ард түмний хяналт, төрийн эрх барих байгууллагын мэдлээс гарч, орон нутаг, зарим яам, агентлаг, албан тушаалтны эрх мэдэлд шилжсэнд олон нийтийн зүгээс шүүмжлэлтэй хандаж байна. Эдгээр шүүмжлэл, зохисгүй практикийг харгалзан Монгол Улсын Үндсэн хуульд оруулсан нэмэлт, өөрчлөлтөөр “төрийн нийтийн өмч”, “Үндэсний баялгийн сан”, “байгалийн баялгийн өгөөж нь ард түмэнд ногдох” тухай нийтийн өмчийн талаарх зарчмын шинжтэй зохицуулалтыг бий болгосон байна.

Нийтийн өмч гэх ойлголтын хувийн өмчөөс ялгагдах гол шинж нь тэдгээрийг тайлбарлах, эрх зүйн зохицуулалтыг бүрдүүлэх онолын суурь болдог. Өөрөөр хэлбэл, нийтийн эд юмс буюу нийтийн өмч нь *хамаарах эрхийн онолд* суурилдаг бол хувийн өмчийн эрх нь бусдын нөлөөллийг үл зөвшөөрөх зарчимд суурилдаг. Энэ утгаараа төрийн өмчийг хувийн өмчөөс өөрөөр авч үзэж зохицуулах шаардлага үүсдэг. Онолын энэхүү тулгуур зарчим Төрийн болон орон нутгийн өмчийн тухай хуульд дутагдаж байгаагаас төрийн өөрийн өмч гэх ойлголт бий болж төр хэмээх хийсвэр этгээд хувийн эрх зүйн этгээдийн нэгэн адил өмчлөх эрхийг хэрэгжүүлэх үндсэн ойлголт практикт тогтжээ.

Төрийн болон орон нутгийн өмчийн тухай хуулийн төслийг боловсруулахдаа эн тэргүүнд нийтийн эд юмсын хамаарах эрхийн хандлагад суурилан төрийн өмчид хамаарах эдийн баялаг, хөрөнгийн хувьд ард түмэн адил, тэгш эрхтэй байх, төр түүний үйл ажиллагааг хэрэгжүүлэгч байгууллагууд нь эдгээр хөрөнгийн харилцаанд гагцхүү итгэмжлэгдсэн өмчлөгч, агентын чиг үүрэг буюу удирдах, менежмент хийх чиг үүргийг хэрэгжүүлэх, хөрөнгийн зарцуулалт, ашиглалт нээлттэй, ил тод, хяналттай, хариуцах эзэнтэй байх үзэл баримтлалыг баримтлах нь зохистой байна.

Төрийн болон орон нутгийн өмчийн тухай хуулийн 8 дугаар зүйлийн 1 дэх хэсгийн 1-д Улсын Их Хурал бүх ард түмнийг төлөөлөн төрийн өмчийн өмчлөгч байхаар заасан нь үндэслэл бүхий ч өмчийн төрөл зүйлийн онцлогоос шалтгаалан бодит амьдралд өмчийн удирдлагыг хэрэгжүүлэхэд ихээхэн бэрхшээлтэй байна. Төрийн өмчийн ангиллыг зөв тогтоосноор өмчийн болон хөрөнгийн удирдлагыг хэрэгжүүлэгч этгээдийн эрх хэмжээг оновчтой хуваарилах, төрийн өмчит компанийн засаглалыг сайжруулах нөхцөл бүрдэнэ.

Төр ард түмнийг төлөөлөн нийтийн өмчийг үр ашигтай ашиглах, эзэмших, захиран зарцуулах, энэ зорилгоор хөрөнгийн менежмент хийх үүрэг хүлээдэг. Гэвч төрийн өмчийн удирдлага буюу менежмент гэдэг ойлголт хууль зүйн хувьд зохицуулагдаж төлөвшөөгүй ба өмчийн удирдлагыг хэрэгжүүлэх ажиллагааны орчин үеийн олон арга, хэлбэрийг хуульчлан тогтоох шаардлага зүй ёсоор тулгарч байна. Цаашид төрийн өмчийн эдийн болон эдийн бус хөрөнгийг зориулалт, хэлбэр, онцлогийн дагуу ангилж, хөрөнгийг зориулалт тус бүрээр удирдах, ашиглах нийтийн ба хувийн эрх зүйн этгээдийн үйл ажиллагаа, тэдгээрийн хөрөнгө олж авах, ашиглах, шилжүүлэх эрх, үүргийг ялгамжтай тодорхойлох нь төрийн өмчийн хөрөнгийн удирдлагыг хэрэгжүүлэх суурь зохицуулалт болно.

Төрийн өмчийн удирдлагыг хэрэгжүүлэх этгээдүүдийн чиг үүрэг, эрх хэмжээг нь нарийвчлан тогтоож, Төрийн өмчийн удирдлагын асуудал эрхэлсэн төрийн захиргааны байгууллагын чиг үүрэг, эрх зүйн байдлыг шинэчлэн тодорхойлох зайлшгүй шаардлагатай байна.

2002 онд батлагдсан Иргэний хуулийн 101.1-д өмчлөх эрхийн агуулгыг тодорхойлж, өмчлөлийн зүйлийг өөрийн үзэмжээр чөлөөтэй эзэмших, ашиглах, захиран зарцуулах эрх гэж задалж зохицуулсан. Үүнээс гадна өмчлөгч эрхээ бусдад шилжүүлж болох бөгөөд эрх шилжүүлэн авсан этгээд эд юмсыг өмчлөгчийн зөвшөөрсөн зориулалт, өөрийн үйл ажиллагааны зорилго, дүрмийн дагуу эзэмших, ашиглах, захиран зарцуулах эрхтэй байхаар Иргэний хуулийн 101.6-д заажээ. Өмчлөгч эрхээ ийнхүү бусдад шилжүүлэх арга журмыг одоогийн хуульд тусгаагүй учраас өмчлөх эрхийг төлөөлөн хэрэгжүүлэх явдал хязгаарлагдмал болжээ.

Төрийн өмчийн эдийн болон эдийн бус баялгийг эдийн засгийн эргэлтэд оруулахад хөрөнгийн шинж байдал, зориулалт чухлын зэрэгцээ эдгээр хөрөнгийг ашиглаж, эзэмшиж байгаа этгээдийн шинж байдал чухал нөлөөтэй. Төр хөрөнгөө өөрийн байгууллагууддаа эзэмшүүлж, ашиглуулах, нийтийн болон хувийн эрх зүйн бусад этгээдэд ашиглуулах, төрийн өмчит хуулийн этгээд байгуулах харилцаанд анхаарч үзэх олон асуудал бий. Эдгээр харилцаа тус бүрт ялгамжтай зохицуулалт, дүрэм журам үйлчлэх учиртай. Энэ төрлийн асуудлыг зохицуулсан эрх зүйн цогц хэм хэмжээ өнөөдөр ихээхэн дутмаг байна.

Төрийн болон орон нутгийн өмчийн нэгдсэн бүртгэл, мэдээллийн тогтолцоо бүрдээгүй бөгөөд төрийн мэдээллийн системтэй өмчийн мэдээллийг уялдуулан холбох шаардлагатай байна. Энэхүү байдал нь төрийн болон орон нутгийн өмч эзэнгүйдэх, үнэгүйдэх нөхцөл бий болж, ашиглалт, хадгалалт, хамгаалалт, түүнд тавих хяналт сулрах, төрийн болон орон нутгийн өмчийг илтэд үр өгөөжгүй захиран зарцуулах үр дагаварт хүргэж байна. Төрийн өмчийн зонхилох хэсэг болох газрын бүртгэл Монгол Улстай адил өмчийн эрх зүйн тогтолцоотой улс орнуудад үл хөдлөх эд хөрөнгийн бүртгэлд тооцогддог. Улмаар газрын бүртгэл нь нийтийн ба хувийн эрх зүйн аль ч этгээдийн өмчийн эрх хүндлэгдэх, хамгаалагдах, зөрчигдөхгүй байх эх үндэс болон ил тод зохион байгуулагдсан байдаг. Гэтэл Монгол Улсын хувьд төрийн ба орон нутгийн өмчид хамаарах бүх үл хөдлөх хөрөнгө энэ шаардлагыг хангахуйц бүртгэлгүй байна.

Төрийн болон орон нутгийн өмчийн тухай хуулийн 13 дугаар зүйлд төрийн өмчит хуулийн этгээдийн үндсийг тогтоож, ангилсан байдаг. Гэвч өнөөгийн хуульд байгаа төрийн өмчит хуулийн этгээдийн ангилал нь өмчийн талаар эдлэх эрх, хүлээх үүрэг, хөрөнгийн зориулалт, хэлбэртэй уялдуулахгүй байна.

Энэ хуулийн хүрээнд төрийн болон орон нутгийн өмчит хувийн эрх зүйн хуулийн этгээдийн засаглалын асуудлыг бүхэлд нь зохицуулахыг зориогүй бөгөөд харин төрийн өмчийн хувьцааны удирдлагыг төрийн холбогдох байгууллагууд хэрхэн хэрэгжүүлэх суурь, зарчмын шинжтэй зохицуулалтыг хийж бусад нарийвчилсан асуудлыг тухайлсан хуулиар зохицуулах нь зүйтэй гэж үзлээ. Түүнчлэн төрийн болон орон нутгийн өмчийг төрийн өмчийн бус этгээдэд ашиглуулах, шилжүүлэх зохицуулалтыг нарийвчлан зохицуулах шаардлагатай байна.

Монгол Улсын Үндсэн хуулийн Хоёрдугаар зүйл, Тавин есдүгээр зүйл болон Монгол Улсын засаг захиргаа нутаг дэвсгэрийн нэгж, түүний удирдлагын тухай хуульд нийцүүлэн орон нутгийн өмчийн удирдлагын зохицуулалтыг шинэчлэх, төрийн ба орон нутгийн өмчийн удирдлага, бүртгэл тооллого, хяналт шалгалтын нэгдмэл тогтолцоог бүрдүүлэх шаардлага тулгарч байна.

Төрийн болон орон нутгийн өмчийн тухай хуулийг зөрчсөн этгээдэд хариуцлага хүлээлгэх зохицуулалт байхгүй байгаа нь өмчийн сахилга сулрах, хөрөнгө завших үрэгдүүлэх, зүй бусаар ашиглах асуудал гарах сөрөг үр дагавар үүсгэж байна. Иймд хяналтын тогтолцоог сайжруулж, хууль тогтоомж зөрчсөн этгээдэд хүлээлгэх хариуцлагыг хуульд тодорхой тусгах шаардлагатай байна.

Өнөөдөр хүчин төгөлдөр мөрдөгдөж байгаа Төрийн болон орон нутгийн өмчийн тухай хуулийн зохицуулалт, хэрэглээтэй холбоотой дээр дурдсан хүндрэл бэрхшээл нь төрийн болон орон нутгийн өмчийн эрх зүйн зохицуулалтыг сайжруулж, хуулийг шинэчлэн найруулах практик шаардлагыг бий болгож байна.

**Хоёр.Төрийн болон орон нутгийн өмчийн тухай хуулийн төслийн зорилго, ерөнхий бүтэц, зохицуулах харилцаа, хамрах хүрээ**

Монгол Улсад газар, түүний хэвлий, ой, ус, амьтан, ургамал болон байгалийн бусад баялаг гагцхүү ард түмний мэдэл, төрийн хамгаалалтад байх, төрийн болон орон нутгийн өмч, түүнд хамаарах хөрөнгийн удирдлага хэрэгжүүлэх эрх зүйн үндсийг бүрдүүлэхэд Төрийн болон орон нутгийн өмчийн тухай хуулийн зорилго оршино.

Төрийн болон орон нутгийн өмчийн тухай хуулийн төсөл нь нэгдүгээр бүлэг нийтлэг үндэслэл; хоёрдугаар бүлэг төрийн болон орон нутгийн өмчийн зүйл, түүний ангилал; гуравдугаар бүлэг төрийн өмчийн өмчлөгч, удирдлага хэрэгжүүлэгч; дөрөвдүгээр бүлэг төрийн өмчийн хөрөнгийн удирдлага; тавдугаар бүлэг төрийн болон орон нутгийн өмчит этгээд, түүний ангилал; зургадугаар бүлэг төрийн болон орон нутгийн өмчид хөрөнгө олж авах; долдугаар бүлэг төрийн болон орон нутгийн өмчийн хөрөнгийг ашиглуулах, удирдлагад шилжүүлэх; наймдугаар бүлэг төрийн болон орон нутгийн өмчийн хөрөнгө шилжүүлэх; есдүгээр бүлэг төрийн болон орон нутгийн өмчийн бүртгэл, тооллого; аравдугаар бүлэг төрийн болон орон нутгийн өмчийн хяналт шалгалт; арван нэгдүгээр бүлэг орон нутгийн өмчийн тусгай зохицуулалт; арван хоёрдугаар бүлэг бусад гэсэн бүтэцтэй байна.

Нэгдүгээр бүлэг нь хуулийн зорилго, үйлчлэх хүрээ, баримтлах зарчим, төрийн болон орон нутгийн өмчийн харилцааг зохицуулах хууль тогтоомж болон хуульд түгээмэл ашиглах нэр томьёо, баримтлах зарчмыг тодорхойлоход зориулагдана. Төрийн болон орон нутгийн өмчийн харилцаанд хууль дээдлэх, байгалийн баялаг ард түмний мэдэлд байх, нэгдмэл удирдлагыг хангах, зохицуулагч ба өмчлөгчийн чиг үүрэг салангид байх, үр ашигтай байх, зах зээлийн өрсөлдөөн, хувийн өмчийн хөгжлийг дэмжих, ил тод, судалгаа тооцоололд үндэслэсэн байх зэрэг зарчмыг баримтлахаар хуульд тусгана.

Хоёрдугаар бүлэгт төрийн болон орон нутгийн өмчийн зүйл, түүний ангиллыг нарийвчлан тусгалаа. Монгол Улсын Үндсэн хуульд оруулсан нэмэлт, өөрчлөлтийн дагуу төрийн өмч нь төрийн нийтийн өмч ба төрийн тусгайлсан өмч гэсэн хоёр төрөлтэй байна. Төрийн нийтийн өмчийн хөрөнгөнд Монгол Улсын Үндсэн хуулийн Зургадугаар зүйлийн 2 дахь хэсэгт дурдсан Монгол Улсын иргэдэд өмчлүүлснээс бусад газар, түүнчлэн газрын хэвлий, түүний баялаг, ой, усны нөөц, ан амьтан болон агаарын орон зай, мөн Үндэсний баялгийн сан, Эрдэнэсийн сан зэрэг Монголын ард түмний мэдэлд байх хөрөнгө хамаарна. Тусгайлсан өмчийн хөрөнгийг зориулалтын дагуу ангилна. Төрийн ба орон нутгийн өмчийн хөрөнгө нь эдийн ба эдийн бус, эдийн хөрөнгө нь үл хөдлөх, хөдлөх хэлбэртэй байна. Орон нутгийн өөрөө удирдах ёсны байгууллагын үндсэн чиг үүргийг хэрэгжүүлэхэд шаардлагатай хөрөнгийг орон нутгийн өмчид байлгах бөгөөд тус өмчид хамаарахгүй хөрөнгийг хуульд тодорхойлно.

Гуравдугаар бүлэгт төрийн өмчийн өмчлөгч, төрийн өмчийн удирдлагыг хэрэгжүүлэгчийг тодорхойлж, удирдах зорилго, арга хэлбэрийг тогтооно. Монгол Улсын иргэн төрийн нийтийн өмчийн эд зүйлийг эзэмших, ашиглах, хэрэглэх, үр шимийг олж авах, байгалийн баялгийн үр өгөөжийг хүртэх эрхийг нийтлэг байдлаар тодорхойлж энэ бүлэгт оруулна. Төрийн нийтийн өмчийн хөрөнгийн өмчлөгч нь Улсын Их Хурал, харин төрийн тусгайлсан хөрөнгийн өмчлөгч нь Засгийн газар байхаар зохицуулж, Төрийн өмчийн асуудал эрхэлсэн төрийн захиргааны байгууллагын эрх зүйн байдал, чиг үүрэг, бүрэн эрхийг хуулийн энэ бүлэгт нарийвчлан тодорхойлно.

Дөрөвдүгээр бүлэг буюу төрийн өмчийн хөрөнгийн удирдлага хэсэгт төрийн өмчийн тодорхой хөрөнгийн удирдлага хэрэгжүүлэх ажиллагаа, түүний арга хэлбэрийг тодорхойлно. Үүнд төрийн өмчийн хөрөнгийн зориулалтыг тогтоох, бүртгэх, хөрөнгийн хадгалалт, хамгаалалт, аюулгүй байдлыг хангах, эрсдэлээс хамгаалах, ашиглалтын хэвийн нөхцөлийг хангах, засвар үйлчилгээг хийх, хөрөнгийг итгэмжлэгдсэн болон мэргэшсэн удирдлагад шилжүүлэх, мөн хөрөнгийг албан хэрэгцээнд, нийтийн ашиг сонирхлыг хангах болон үр шим, ашиг олох зориулалтаар ашиглах, ашиглуулах, бусдад шилжүүлэх онцлог арга, хэлбэр, үүрэг, хариуцлагыг энэ бүлэгт зохицуулна.

Тавдугаар бүлэгт төрийн өмчит этгээд болох төрийн байгууллага, төрийн өмчит нийтийн эрх зүйн хуулийн этгээд, төрийн өмчит хувийн эрх зүйн хуулийн этгээдийн ангиллыг тодорхой болгоно. Төрийн өмчит компани, сан байгуулах, уг компанид тавигдах нийтлэг шаардлагыг энэ хуулиар зохицуулж, бусад нарийвчилсан харилцааг тусгайлсан хуулиар зохицуулна.

Зургаадугаар бүлэгт Төрийн болон орон нутгийн өмчийн хөрөнгөөр бараа, ажил, үйлчилгээ худалдан авах тухай хуульд зааснаас бусад арга, хэлбэрээр төрийн өмчид хөрөнгө олж авах тохиолдлуудыг нарийвчлан зохицуулна. Орон нутгийн өмч болон хувийн өмчөөс төрийн өмчид хөрөнгө шилжүүлэх, түүнчлэн хандив, бэлэглэл, өв, эрх залгамжлах журмаар төрийн өмчид хөрөнгө олж авах үндэслэл, журмыг энэ бүлэгт тусгана.

Төрийн өмчийн хөрөнгийг ашиглуулах, шилжүүлэх гэсэн долоо ба наймдугаар бүлгээр төрийн болон орон нутгийн өмчийн хөрөнгийг хэрхэн иргэний гүйлгээнд оруулахтай холбоотой зарим харилцааг нарийвчлан зохицуулна. Төрийн өмчийн хөрөнгийг эдийн засгийн хэмнэлттэй, зөв зохистой, шударгаар бусдад ашиглуулах ба шилжүүлэх харилцааны тусгайлсан зохицуулалтыг бий болгохыг зорино. Төрийн өмчийг төрийн бусад байгууллага, орон нутгийн байгууллага, нийтийн эрх зүйн бусад этгээд, хувийн эрх зүйн этгээдэд нийтийн эрх ашгийн төлөө түр ашиглуулах гэрээ, гэрээний үнэ, ашиглуулах зориулалтыг тогтоох, эсхүл төрийн өмчийн хөрөнгийг бүрмөсөн бусдын өмчлөлд шилжүүлэх арга, төлбөр, зориулалт, эдгээр харилцаанд тавигдах хяналтын механизмыг бий болгоход эдгээр бүлгийн зорилго оршино. Түүнчлэн төрийн өмчийг бусдад ашиглуулах, шилжүүлэх үндсэн арга болох дуудлага худалдаа, уралдаант шалгаруулалт, шууд гэрээ байгуулах аргуудыг нарийвчлан зохицуулахыг зорино.

Төрийн болон орон нутгийн өмчийн хөрөнгийн бүртгэл, тооллого гэсэн есдүгээр бүлэгт төрийн ба орон нутгийн өмчийн бүртгэлийн нэгдмэл тогтолцоо, түүний бүрдэл хэсэг (төрийн нийтийн өмч, төрийн тусгайлсан өмч, орон нутгийн өмчийн)-ийг тодорхойлж, хөрөнгө бүртгэх, тоолох, үнэлэх үйл ажиллагааг зохицуулна. Түүнчлэн төрийн болон орон нутгийн өмчийн үл хөдлөх эд хөрөнгө, хязгаарлагдмал эрх, оюуны өмчийг ашиглуулах, шилжүүлэхтэй холбоотой гэрээний бүртгэлийн шинэ төрөл бий болгож, холбогдох мэдээллийг ил тод байлгана.

Төрийн болон орон нутгийн өмчийн хяналт шалгалт гэсэн аравдугаар бүлэгт төрийн ба орон нутгийн өмчийн хяналт шалгалт, сахилга, хариуцлагын үр нөлөөтэй тогтолцоог бүрдүүлж, төрийн хяналт шалгалтыг хариуцан гүйцэтгэх этгээдийн бүрэн эрх, хариуцлага тооцох, хохирлыг арилгуулах арга ажиллагааг зохицуулна.

Орон нутгийн өмчийн удирдлага гэсэн арван нэгдүгээр бүлгээр төрийн өмчид холбогдох нийтлэг зохицуулалтыг орон нутгийн өмчийн харилцаанд хэрэглэх болон хэрэглэхгүй байх нөхцөл, өөрөөр зохицуулах арга журмыг тодорхойлж өгнө. Монгол Улсын засаг захиргаа, нутаг дэвсгэрийн нэгж, түүний удирдлагын тухай хуулийн холбогдох зохицуулалтыг орон нутгийн өмчийн харилцаанд харгалзан үзнэ.

Бусад гэсэн арван хоёрдугаар бүлгээр төрийн болон орон нутгийн өмчийн тайлагнал, мэдээллийн ил тод байдал, хууль зөрчигчдөд хүлээлгэх хариуцлага болон хууль хүчин төгөлдөр болох хугацааг зааж өгнө.

# Гурав.Хуулийн төсөл батлагдсаны дараа үүсч болох нийгэм, эдийн засаг, хууль зүйн үр дагавар, хүрэх үр дүн, тэдгээрийг шийдвэрлэх талаар авч хэрэгжүүлэх арга хэмжээний тухай санал

Төрийн болон орон нутгийн өмчийн тухай хуулийн шинэчилсэн найруулгын энэхүү төсөл батлагдсанаар төрийн өмчид хамаарах газар, байгалийн баялаг болон бусад бүх төрлийн хөрөнгийн нэгдмэл удирдлагын тогтолцоо бүрэлдэх, байгалийн баялаг ард түмний мэдэлд байх хууль зүйн орчин бий болно. Төрийн болон орон нутгийн өмчийн төрөл, хөрөнгийн ангилал, өмчлөх эрх болон удирдлага хэрэгжүүлэх арга журмыг тодорхой, ялгамжтай зохицуулсан нь өмчийг эдийн засгийн эргэлтэд оруулах, хөрөнгийн ашиглалтыг сайруулах, үр ашиг, үнэлгээг нэмэгдүүлэхэд эерэг нөлөө үзүүлнэ.

Хуулийн энэ төсөл батлагдсанаар нийтийн ба төрийн өмчийг авч үзэх онолын хандлага тодорхой, төрийн өмчийн ангилал судалгааны болон практик үндэслэл бүхий болно. Ингэснээр төрийн өмчийг эргэлтэд оруулах, үнэлэх, бүртгэх, эзэмших ашиглах, захиран зарцуулах харилцааг ойлгомжтой, ил тод, үр ашигтай болох эерэг үр дагавартай юм.

Нийтийн ба хувийн эрх зүйн этгээдийн төрийн өмчийн талаар эдлэх эрх үүргийн хуваарилалт тодорхой болсноор төрийн өмчийг эзэнжүүлж, улмаар хяналт шалгалт тавих механизм хуульд заасны дагуу ажиллахад туйлын тодорхой байдал бүрдэх сайн талтай. Түүнчлэн төрийн өмчтэй холбоотой үүсэж болох аливаа асуудлын эдийн засгийн ба эрх зүйн ач холбогдлын хүрээ хязгаараас хамаарч шийдвэр гаргах уян хатан механизмыг бий болгосноор төрийн үйлчилгээ түргэн шуурхай, хүнд сурталгүй болох, төрийн албан хаагчдын ажиллах орчинд таатай нөлөө үзүүлэх боломжтой.

Төрийн өмчийн хувьцаа, үнэт цаас гэх мэт онцлог хөрөнгийг эргэлтэд оруулах, хянах, удирдах тусгайлсан зохицуулалтыг бий болгосноор төрийн хувь эзэмшиж буй компаниудад төрийн хувьцааны удирдлагын эрхийг хэрэгжүүлэх этгээдийн эрх, үүрэг тодорхой болж, хариуцлагажих, ил тод нээлттэй, хяналттай болно.

Төрийн өмчийн асуудал эрхэлсэн төрийн захиргааны байгууллага ба орон нутгийн өмчийн асуудал хариуцсан нэгжийн харилцан ажиллагаа, эрх, үүргийн уялдаа холбоо сайжирна.

# Дөрөв. Хуулийн төсөл нь Монгол Улсын Үндсэн хууль, Монгол Улсын олон улсын гэрээ болон бусад хуультай уялдсан байдал, уг хуулийг хэрэгжүүлэхтэй холбогдуулан шинээр боловсруулах буюу нэмэлт, өөрчлөлт оруулах, хүчингүй болсонд тооцох тухай хуулийн талаарх санал

Төрийн болон орон нутгийн өмчийн тухай хуулийн шинэчилсэн найруулгын төсөл нь Монгол Улсын Үндсэн хууль, Монгол Улсын олон улсын гэрээ, Иргэний хуультай нийцсэн болно.

Төрийн болон орон нутгийн өмчийн тухай хуулийн шинэчилсэн найруулгын төсөлтэй уялдуулан Төрийн болон орон нутгийн өмчийн тухай хууль хүчингүй болсонд тооцох тухай, Төрийн болон орон нутгийн өмчийн тухай хуулийг дагаж мөрдөх журмын тухай хуулийн төсөл болон холбогдох хууль тогтоомжид нэмэлт, өөрчлөлт оруулах хуулийн төсөл боловсруулна.

\_\_\_\_\_\_\_\_\_\_\_\_\_o0o\_\_\_\_\_\_\_\_\_\_\_\_\_